Maléna (Monica Bellucci) on Sitsiilias asuva tillukese Castelcuto kauneim naine. Sellest ajast, kui tema abikaasa sõtta läks, saadavad Malénat kõikjal linna meeste imetlevad-ihalevad pilgud. Teismelised poisid jälitavad teda jalgratastel, et nautida kaunitari iga liigutust.  Maléna on harjunud olema tähelepanu keskpunktis ning see ei meeldi sugugi teistele naistele. Kui nende kadedus ja valusad saatusepöörded Maléna elu kibedaks teevad, saab 13-aastasest Renatost (Giuseppe Sulfaro) talle ootamatult hindamatu abiline.    "Maléna" on südamlik lugu noore poisi ärkamisest ja sellega kaasnevatest valudest, taustaks Teise maailmasõja sündmused. Osades Monica Bellucci ("Dobermann"), uustulnuk Giuseppe Sulfaro, Luciano Federico (Padre e figlio), Matilde Piana (Caro dolce amore)  ja Angelo Pellegrino ("Bonanno: ristiisa lugu"). Lavastaja ja stsenarist on Giuseppe Tornatore ("Cinema Paradiso"). Heliloojaks on rohkem kui 300 filmile muusika kirjutanud Ennio Morricone (The Good, the Bad and the Ugly), kes kandideeris oma tööga ka Oscarile.